google/wiki40b huggingface dataset:
Megachilini

Utseende

Middelsstore til store, ofte brede og kraftige bier. Hodet er gjerne stort og bredt, ofte med ganske store mandibler (overkjever). 
Kroppen er bred, bakkroppen oval. Forvingen har to lukkede celler i den ytre delen (submarginalceller). Beina er ganske kraftige, ofte med tette, utstående hår.
Slekten Coelioxys har en spisst kjegleformet bakkropp.

Levevis

Bladskjærerbiene er solitære bier som bygger reir i tunneler i treverk. Disse reirene forer de med avskårne plater av blader, for eksmepel fra rosebusker, derav det norske navnet. Et reir av en rosebie (Megachile centuncularis) kan bestå av en lang gang i råtten ved, med 10 – 15 larvekammere etter hverandre, hvert forsynt med en klump av pollen til mat for larven. Kamrene er skilt med plugger av blader. Ikke alle artene skjærer blader, de store artene i underslekten Chalicodoma bruker i stedet harpikser som de samler inn fra planter i reirbyggingen. Slekten Coelioxys er gjøkbier som legger sine egg i reirene til sine slektninger i slekten Megachile.
Megachile-artene er ivrige blomsterbesøkere, og fordi deres transportmekanisme for pollen (på buken) er ganske ineffektiv, må de besøke svært mange blomster for å få samle inn en viss mengde pollen, de er dermed utmerkede pollinatorer, særlig fordi de gjerne konsentrerer seg om én enkelt planteart. Arten Megachile rotundata blir brukt i pollinering av lusern, ved at man lager til kunstige reirplasser for biene som til gjengjeld sørger for effektiv pollinering.
Schjetnans øy

Schjetnans øy er ei fantomøy i det nordlige Stillehavet vest for Hawaii, angivelig oppdaget av den norske kapteinen Ole Andreas Schjetnan i 1868.

Bakgrunn

Schjetnans øy ble oppdaget ved en tilfeldighet av kaptein Ole Andreas Schjetnan fra Trondheim i 1868. Han var kaptein på barken Anna som var på vei fra Australia til San Francisco. Etter en forferdelig storm fant de øya, gikk i land og oppdaget at ingen bodde der. Øyfunnet ble rapportert inn til det britiske admiralitetet og navnet ble «Schjetman Reef», som ble avmerket på kartet. Ifølge Schjetnan var posisjonen til øya 16°8′N 178°58′V. Øya ble rapportert til å være 1,5 nautiske mil (2,8 km) lang (nord-sør) og 0,5 nautiske mil (0,9 km) bred (øst-vest).
Skoppum Idrettslag

Fotball

Sommeren 2010 ble den nye kunstgressbanen innviet av Per Ravn Omdal.
Rîșcani (distrikt)

Geografi

Distriktet ligger nord i landet og grenser til distriktene Edineț and Dondușeni i nord, Drochia og Sîngerei i øst, byen Bălţi og distriktet Glodeni i sør og Romania i vest.
Simon Eriksen Valvik

Samarbeid med Harald Zwart

I 2012 annonserte Valvik og regissør Harald Zwart filmkonkurransen «Best Direction Award» som skulle holdes på The Gathering. Harald Zwart stilte også opp i Urospredere i 2009. Valvik dro høsten 2012 til Toronto for å besøke filmsettet til Harald Zwarts film The Mortal Instruments: City of Bones sammen med vinneren av konkurransen, Anders Øvergaard.

Adopsjon

Valvik delte i 2013 sin adopsjonshistorie med regionsavisen Fædrelandsvennen, etter at han fant ut at adopsjonspapirene hans er forfalsket. Mye tyder på at adopsjonen hans var en del av den såkalte «Adopsjonsskandalen» som ble avslørt i Ecuador i 1989. Saken ble den gang mye omtalt i Norge og Ecuador og myndighetene i begge land ble involvert.

Utmerkelser

Valvik mottok høsten 2013 prisen «Riddar av Det Gyldne Horn» av Hyperion for sin innsats for datamiljøet.
Anisorrhina (Melinesthes) elongata

Utseende

En middelsstor, blank, brunrød til brunsvart gullbasse med gule dekkvinger. Arten har en mer avlang kroppsform enn de andre Anisorrhina-artene. Den er noe variabel i fargen. Hannen har ikke horn, men "snuten" er litt innbuktet i midten. Pronotum er gjerne svart med brunrøde kanter. Dekkvingene har en liten, svart flekk på hver "skulder".

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten er kjent fra Tanzania og Malawi.
Kongeriket Hellas

Huset Wittelsbach

Grekerne gjorde opprør mot Det osmanske rike i 1821, og stridighetene varte helt fram til 1829. Siden 1828 hadde grekerne blitt ledet av grev Ioannis Kapodistrias, men etter at han ble drept i 1831 var landet på randen av borgerkrig. Stormaktene intervenerte for å unngå dette og for å etablere et gresk kongedømme. Ved Londonkonferansen i 1832 tilbød stormaktene Storbritannia, Frankrike og Det russiske keiserdømme til den 17 år gamle bayerske prins Otto fra det herskende huset Wittelsbach og han ble den første greske kongen i moderne tid. Han var imidlertid fortsatt mindreårig da han kom til landet, og et regentsråd styrte i hans navn fram til 1835. Da innledet Otto en periode med absolutt monarki hvor han utnevnte hovedsakelig en bayersk rådgiver som den mest sentrale medarbeideren.

3. september-revolusjonen

I 1843 var den folkelige motstanden og misnøyen med Ottos «Bayerokrati» blitt så stort at kravet om en egen konstitusjon begynte å gjøre seg gjeldende for alvor. I begynnelsen avviste Otto kravet om en konstitusjon, men så snart tyske tropper ble trukket ut av landet, ble det iverksatt et militærkupp. 3. september 1843 samlet infanteriet, ledet av oberst Dimitrios Kallergis og den respekterte kapteinen Ioannis Makriyannis på plassen foran den kongelige residensen i Aten og nektet å fjerne seg før kongen hadde lovet at landet skulle få en konstitusjon som sikret bare grekere i landets ledelse, at det ble opprettet en nasjonalforsamling, og at Otto personlig skulle takke lederne for opprøret. Otto ga etter for det folkelige presset og gikk med på kravene.
Afrikamesterskapet i fotball 1957

Afrikamesterskapet i fotball 1957 var det første afrikamesterskapet i fotball. Turneringen ble arrangert i Sudan i perioden 10. til 16. februar og det var kun tre lag som deltok: Egypt, Sudan og Etiopia. Sørafrika var også invitert til å delta, med ble diskvalifisert på grunn av sin apartheidpolitikk. Etiopia gikk dermed direkte til finale og Egypt vant semifinalen med 2-1 over Sudan. I finalen, som ble spilt på Stade Municipal i Khartoum, vant Egypt med 4-0 over Etiopia. Det ble kun spilt to kamper, semifinalen og finalen. Ad-Diba scoret fem av de sju målene som ble scoret i turneringen, og alle fire i finalen.
Satoshi Oishi

Karriere

Satoshi Oishi startet sin profesjonelle karriere i Kashiwa Reysol i 1995.
Hotaru Yamaguchi

Landslaget

Han ble tatt ut til Fotball-VM 2014 i Brasil .
Han ble tatt ut i Japans tropp til VM i fotball 2018 i Russland.
Wandsbek

Wandsbek (Bezirk Wandsbek, tidligere også Wandsbeck) er en bydel i det nordøstre hjørnet av Hamburg med rundt 411 000 innbyggere (2008).
Bydelen har fått navnet etter strøket med samme navn (32 544 innbyggere) i bydelens sørvestre hjørne inn mot Hamburgs sentrum, og som var en egen by i den prøyssiske provinsen Schleswig-Holstein fram til Loven om Stor-Hamburg fra 1937.

Kjente personer

I et nærliggende slott, som i slutten av det 16. århundre tilhørte den danske konges stattholder i Holsten Henrik Rantzau, oppholdt astronomen Tycho Brahe seg etter at han hadde forlatt fedrelandet. Her gjenopptiok han sine astronomiske observasjoner i slottets tårn, og han fikk også besøk her av astronomen David Fabricius.
I 1768 ble kong Christian VIIs elskerinne Anna Cathrine Benthagen forvist til Wandsbek, hvor hun oppholdt seg i et par år.
Dikteren Matthias Claudius flyttet til Wandsbek i 1771, og er gravlagt på kirkegården bak Kristuskirken samme sted.
På grunnmurene av Rantzaus slott, lot kjøpmannen Heinrich Carl von Schimmelmann på slutten av 1700-tallet oppføre Schloss Wandsbek. Han ble senere begravet i byen. Foran Wandsbek rådhus ble det i 2006 oppsatt byster til minne om Henrik Rantzau, Tycho Brahe og Schimmelmann. Pga. sistnevntes innvolvering i slavehandelen, ble hans byste dog fjernet i 2008.

Tallotteriet i den danske stat

Wandsbek var et av de tre steder i den danske stat, hvor tallotteriet i sin tid ble trukket. Herfra stammer uttrykket det gælder til Wandsbek, som opprinnelig ble brukt om de numre som var uttrukket i byen og som ikke var gyldige i København.
Suler

Biologi

Suler måler omkring 64–100 cm i lengde og regnes som mellomstore sjøfugler med lange, smale og spisse vinger. Vingespennet måler gjerne omkring 141–174 cm. Artene hekker i kolonier i bratte fuglefjell og på flate holmer. Fuglene jakter føden gjennom å stupdykke etter fisken.

Kilder

Store norske leksikon (https://snl.no/suler)
HP 9000

HP 9000 er en tidligere familie av arbeidsstasjoner og tjenere som ble produsert av Hewlett-Packard. De første modellene var basert på Motorola 68000-familien av CISC-mikroprosessorer. Arbeidsstasjonene var forsynt med PA-RISC og kjørte HP-UX, som er en avart av UNIX System V. HP 9000 ble lansert i 1984 som en erstatning for flere tidligere modeller av arbeidsstasjoner som ble lansert tidlig på 1980-tallet.
Produksjonen av HP 9000-familien opphørte i 2008. De ble erstattet av HP Integrity som er basert på Intel Itanium og som også kjører HP-UX.
Xiangfan kullkraftverk

Xiangfan kullkraftverk er et kullkraftverk i provinsen Hubei i det sentrale Kina. Det har en installert produksjonskapasitet på 2.400 MW, en fordobling av opprinnelig utbygd ytelse. Operatør er energiselskapet Huadian Group.
Alexander Pope

Tidlige karriere

I mai 1709 ble Popes Pastorals utgitt i den sjette delen av Tonsons Poetical Miscellanies. Det skaffet ham øyeblikkelig berømmelse og ble fulgt av An Essay on Criticism i mai 1711, som likeledes ble godt mottatt. Det dannede publikum gjenkjente Aristoteles, Horats, Quintilian, Boileau og andre bak Popes elegante vers. Han gjorde ikke krav på å fremme nye tanker og det ble heller ikke forventet. Pope satte selv ord på dikterens oppgave som «What oft was thought, but ne'er so well express'd.» Hans evne til fremme ordknappe setninger i aforismens form ble høyt skattet av engelskmennene, da som senere, og han er den tredje mest hyppige siterte forfatter i The Oxford Dictionary of Quotations, etter Shakespeare og Tennyson.
På omtrent samme tid, 1711, ble han venner med Tory-forfattere som John Gay, Jonathan Swift, Thomas Parnell og John Arbuthnot, som sammen opprettet en egen klubb, den satiriske Scriblerus Club. Målet med klubben var å drive satire med uvitenhet og pedanteri i form av den fiktive lærde Martinus Scriblerus. Pope ble også venner med Whig-forfattere på den motsatte politiske fløyen, som blant annet Joseph Addison og Richard Steele. I mars 1713 ble Windsor Forest utgitt til stor anerkjennelse.
I løpet av den tiden Pope omgikkes Joseph Addison, bidro han til Addisons tragedie Cato foruten at han også skrev for avisene The Guardian og The Spectator. På omtrent denne tiden begynte han å arbeide med oversettelsen av Iliaden, noe som var en langvarig og smertefull prosess — utgivelsen begynte i 1715 og varte fram til 1720.
I 1714 forverret den politiske situasjonen seg i England ved dronning Annes død og den påfølgende omdiskuterte etterfølgelsen mellom Huset Hannover og jakobittene, noe som førte til et forsøk på jakobittisk opprør i 1715. Selv om Pope var katolikk og det kunne ha vært forventet at han støttet jakobittene utfra sine religiøse og politiske tilknytning, er det i henhold til Maynard Mack, «hvor Pope selv sto i disse sakene kan antagelig aldri bli sikkert kjent». Disse hendelsene førte til et tilbakeslag for torienes framgang og Popes venn, Henry St John, 1. vicomte Bolingbroke, flyktet til Frankrike.
Pope levde i sine foreldres hus i Mawson Row, Chiswick, mellom 1716 og 1719; den røde mursteinsbygningen er i dag Mawson Arms, og han er minnet med en blå plakett.
Inntektene fra hans oversettelser av Homer gjorde det mulig for Pope å flytte til en villa i Twickenham i 1719 hvor han opprettet sin nå berømte grotte og hageanlegg. Han dekorerte sin hule med alabast, marmor, pyritt og krystaller, foruten også stalaktitter, slangesteiner og lignende. Dessuten installerte han speil her og der, kostbare prydgjenstander i hans tid. Et camera obscura ble også opprettet til stor fornøyelse for hans gjester. Selv om huset forlengst er blitt revet, har mye av grotten blitt bevart. Den ligger i dag under skolen Radnor House Independent Co-ed School, og er tidvis åpent for offentligheten.
Den siste viking

Handling

Kristaver Myran, som har seilt mange ganger vinterstid opp på lofotfisket, går til anskaffelse av lofotbåten «Kobben» som har kullseilt tre vintre på rad. Med på båten mønstrer et livfullt og fargerikt mannskap, som opplever både medgang og motgang, samt slaget i Trollfjorden i 1890.

Skuespill

Den siste viking har flere ganger blitt satt opp som friluftsteater på Museet Kystens Arv på Stadsbygd. På oppsetningen i 2007 var blant andre Toralv Maurstad og Erik Wenberg Jacobsen i rollene.  
Historien ble også satt opp som skuespill ved Trøndelag Teater våren 2008, med Trond-Ove Skrødal, Marianne Meløy og Mads Bones i sentrale roller. Den fikk gode kritikker og gode besøkstall.
Barnala

Demografi

Ved folketellingen i 2001 hadde byen en befolkning på 96 397, hvorav 54 % var menn og 46 % var kvinner. Barnala hadde da en gjennomsnittlig lesekyndighet på 65 %, noe som var høyere enn landsgjennomsnittet på 59,5 %. 68 % av mennene kunne lese og skrive, mens bare 62 % av kvinnene kunne gjøre det samme. 12 % av befolkningen var barn under 6 år. 
Sikher utgjør 85 % av befolkningen i Barnala, mens hinduer utgjør de resterende 15 %. Under delingen av India ble Barnala hardt rammet av vold og drap. Det holder til noen få muslimske familier i Barnala, men majoriteten av dem gikk bort fra islam eller konverterte til sikher.
Jean-Baptiste Drouet d'Erlon

Bakgrunn

Jean-Baptiste Drouet kom fra en familie med håndverkere, hans bestefar og hans far var snekkere. Drouet ble menig soldat i 1782 i et regiment stasjonert i Lille og tjenestegjorde i fem år, til han ble dimittert. Så arbeidet han som låsesmed.

Militær karriere

I 1792 ble han med i en bataljon frivillige. Han ble adjutant for general François-Joseph Lefebvre, og utmerket seg under revolusjons- og napoleonskrigene for tapperhet og militær begavelse. Han ble i 1799 generalmajor og deltok med fremgang i felttoget mot Preussen i 1806 og i kampene i Spania og det sørlige Frankrike 1811-1814. 
I 1815 sluttet han seg til Napoléon I under de hundre dagene og hadde kommando over første korps av Armée du nord under Waterloofelttoget. På grunn av motstridende ordrer var hans korps på landeveien mellom Nivelles og Namur på dagen for slagene ved Quatre Bras og Ligny den 16. juni 1815 uten å være med i noen av dem. Han ble ikke stilt til ansvar for dette av Napoleon, og ettersom keiseren vanligvis ikke var nådig når han var misfornøyd, kan det nok antas at det var klart at dette ikke var general Drouet d'Erlons feil. Hadde imidlertid hans styrker deltatt i kampene, kunne felttoget kanskje ha fått et annet utfall. 
To dager etter, under slaget ved Waterloo, var det hans korps som i kolonneformasjon angrep den britisk-allierte styrkens senter nær La Haye Sainte kl 13.30 og ble stanset av general Thomas Pictons veteraner fra krigen i Spania, og derpå ble angrepet i flankene av britisk tungt kavaleri. 
Han retirerte med resten av de franske styrker og kjempet under de avsluttende operasjoner rundt Paris.  
Etter Napoléons fall flyktet Drouet. Han ble dømt in contumaciam til døden, men flyktet til Bayern og bodde i nærheten av Bayreuth. Som følge av kong Karl Xs amnesti av 28. mai 1825 fikk han vende tilbake til fedrelandet, men gjeninntrådte i tjeneste først etter julirevolusjonen i 1830. 
I 1832 ble han gitt kommandoen over 12. divisjon i Nantes. Senere på året slo hans divisjon ned et opprør i Vendée og arresterte hertuginnen av Berry.
Som generalguvernør i Algerie 1834-1835 viste Drouet liten begavelse. Da han i 1843 ble marskalk, var det fremst som en belønning for hans langt tidligere bedrifter.

Verker

Hans memoarer, Vie militaire, utkom etter hans død (1844).
Hete septemberdager

Handling

Alexis er en 25 års jubilant som aldri har giftet seg. Han har imidlertid et forhold med en ung student, Susann. Turi er Alexis' eks-kjæreste og nettopp hjemkommet fra USA etter et havarert ekteskap. Møtet mellom Alexis og Turi gir deres gamle kjærlighet nytt liv. Alexis tvinges til å velge hvilken av kvinnene han skal ta.
Desentrale VA-anlegg

Desentrale vann- og avløpsanlegg er fullverdige renseløsninger (septikløsninger)som kompletterer de konvensjonelle, store VA-anlegg. Desentrale vann og avløpsanlegg (kloakkanlegg) kan i prinsippet benyttes både i tett bebyggelse og spredt bebyggelse, men slike løsningene er mest vanlig i spredt bebyggelse og mindre tettsteder – gjerne i kombinasjon med kildeseparering hvor gråvann fra vask og dusj er atskilt fra svartvann (toalett og urinal).
Basketball under Asialekene 1978

Basketball under Asialekene 1978. Basketball var en av flere grener under de åttende Asialekene som ble arrangert i Bangkok i Thailand mellom 9. og 20. september 1978. Det var en turnering for menn og en for damer. Fjorten herrelag og fem damelag deltok.
Gitte Aaen

Klubber

Hun begynte å spille håndball som 5-åring. Som ungdomsspiller spilte hun i barndomsklubben Strandby/Elling IF og hos Sindal IF, før hun kom til Frederikshavn fI. Aaen fulgte med over i det nye klubbsamarbeidet FOX Team Nord som ble etablert i 2001. Under tiden i Frederikshavn utdannet hun seg til sykepleier på Hjørring Sygeplejeskole.

Viborg HK

Etter 20 år som håndballspiller i Nordjylland skiftet Gitte Aaen sommeren 2006 til Viborg HK på en 3-årig kontrakt. I desember 2007 ble kontrakten forlenget til sommeren 2010. I tiden hos Viborg vant Aaen blant annet EHF Champions League i 2009 og 2010, og hun ble dansk seriemester 3 ganger. Våren 2010 fikk Gitte Aaen beskjed fra klubben om at hennes kontrakt ikke ville bli forlenget etter sommeren 2010.

Hypo Niederösterreich

4. mai 2010 skrev Gitte Aaen under på en ettårig kontrakt med den østerrikske klubben Hypo Niederösterreich, som på daværende tidspunkt var under ledelse av manager Gunnar Prokop. Hypo annullerte noen måneder senere kontrakten på grunn av at Prokop hadde forlatt klubben, og den nye ledelsen avviste alle nye kontrakter som var inngått av den avgåtte manageren. Sammen med Kristine Lunde-Borgersen og Mette Melgaard overveide Aaen å anlegge en erstatningssak mot klubben.

FC Midtjylland Håndbold

Etter at Gitte Aaen hadde trent med SK Aarhus og Viborg HK for å holde formen sin vedlike, ble det i august 2010 meddelt at hun tiltrådte på en amatøravtale med FC Midtjylland Håndbold.

Randers HK

Gitte Aaen underskrev i begynnelsen av oktober 2010 en avtale med Randers HK, som var gjeldende til sommeren 2012. Hun kunne fritt skifte fra FC Midtjylland ettersom hun spilte der som amatør.

Landshold

Gitte Aaen fikk sin debut på det danske landslaget den 14. juni 2003. Hennes første sluttspill var i EM i 2008 i Makedonia. Få dager før EM i 2010 på hjemmebane hadde hun i alt spilt 36 kamper og scoret 101 mål for landslaget. Aaen ble ikke tatt ut til mesterskapet, da Ann Grete Nørgaard ble foretrukket som venstre kantspiller av landslagstrener Jan Pytlick. Landslagstreneren tok senere ut Gitte Aaen og 2 andre spillere, som skulle stå klar til å supplere troppen ved eventuelle skader. Dette ble 16. desember en realitet for Gitte Aaen, da Mie Augustesen ble skadet og Aaen ble innkalt som hennes erstatning.
Dyreporno

I Norge

I Norge er all pornografi regulert av Straffelovens paragraf 204, uformelt også referert til som «pornografiparagrafen». Denne forbyr stort sett all distribuering av pornografi, slik definert i paragrafens andre ledd.
Pornografi innebærer ikke alle kjønnslige skildringer, men loven har likevel effekt ovenfor dyrepornografi, fordi den statsrettslige definisjonen på pornografi blant annet omfatter «kjønnslige skildringer hvor det gjøres bruk av lik, dyr, vold og tvang.»
Straffeloven forbyr dermed all distribusjon av dyrepornografi som ikke faller under andre punktum av paragrafens andre ledd, som fritar «kjønnslige skildringer som må anses forsvarlige ut fra et kunstnerisk, vitenskapelig, informativt eller lignende formål.»
Det å ha, importere eller oppbevare dyrepornografi, er derimot ikke regulert av loven, og kan i så måte ikke regnes for å være lovbrudd.
Produksjon av dyreporno er ulovlig i Norge, ettersom Dyrevelferdsloven forbyr all seksuell omgang med dyr.
Sovereign Hill

Sovereign Hill er et friluftsmuseum i Ballarat i Victoria i Australia. Sovereign Hill formidler lokalområdets historie under det victorianske gullrushet i 1850-årene. Museet ble åpnet 29. november 1970 og er en av Victorias mest populære turistattraksjoner.
Museumsområdet består av 60 restaurerte bygninger med betjening/guider i tidsriktige kostymer. Bygningene er bygget opp rundt en gate som er løst basert på den daværende hovedgaten i Ballarat som brant ned i 1860-årene.
IFK Göteborg Orientering

Historie

Klubben tok i 2015 sin aller første seier i Tiomila. Eskil Kinneberg  spurtslo Halden SKs Magne Dæhli og Kalevan Rastis Thierry Gueorgiou inne på Motorstadion i Skepptuna. Året etter tapte Kinneberg spurten mot Södertälje-Nykvarns Jonas Leandersson i kampen om Tiomila-seier. I 2017 gikk klubben igjen til topps i Tiomila. På hjemmebane i Partille utenfor Göteborg vant klubben overlegent etter at ankermann Fredrik Bakkman løp ut på siste etappe med en ledelse på over ti minutter.
18. juni 2017 tok klubben sin aller første seier i Jukola. I Joensuu gikk de helt til topps og ble med det det første svenske laget på 25 år som vant stafetten. På vinnerlaget løp Max Peter Bejmer, Johan Högstrand, Vetle Ruud Bråten, Jonas Pilblad, Fredrik Edén, Fredrik Bakkman og Eskil Kinneberg.
Nettvinger

Liv og utvikling

Nettvingene har fullstendig forvandling og må gjennom et puppestadium før de blir kjønnsmodne (imago). De har bitende munndeler og to par vinger som ofte er ganske like hverandre. Flere arter regnes å være viktige nyttedyr da de lever av andre små dyr, som midd, bladlus og lignende.

Gulløyer

Gulløynene (Chrysopidae) er kanskje de mest kjente.  De er stort sett lys grønne og har gyllenrøde fasettøyne, og er ofte å se ved utlampen eller de kommer de inn i hus for å overvintre.

Maurløver

Maurløver (Myrmeleonidae), er sjeldnere hos oss i Norge, de er kjent for larven som lager en fangstgrop i løs sand, hvori den selv sitter i bunnen og fanger dyr (maur) som faller nedi.  Maurløver skiller seg fra andre nettvinger ved at de har en klubbe ytterst på antennen.

Bladlusløver

Bladlusløver (Hemerobiidae) er ikke uvanlige, og er den største delgruppen av nettvingene. Fargene er gul til svart og vingene er foldet som et tak over bakkroppen (taklagt).

Middløver

Middløver  (Coniopterygidae), er små nettvinger som ikke har større vingespenn enn 5 millimeter.  De har alle et hvitt voksaktig lag på kroppen og kan forveksles med enkelt små «sugere» (Hemiptera) som bladlus, skjoldlus og mellus.

Svampfluer

Svampfluer (Sisyridae) er små og lett å overse i naturen. Larver lever i ferskvann og de voksne finnes langs elvebredder og lignende.